છોટાઉદેપુર જિલ્લામાં જિલ્લા ગ્રામ વિકાસ એજન્સી અંતર્ગત પ્રધાન મંત્રી આવાસ યોજના- ગ્રા એ કેન્દ્ર સરકાર અને રાજ્ય સરકારની ફ્લેગશીપ યોજના તરીકે હાલ કાર્યરત છે. પ્રધાન મંત્રી આવાસ યોજના-ગ્રા દ્વારા ૨૦૧૧ના સર્વેના આધારે પાત્રતતા ધરાવતા લાભાર્થીઓને આવાસનો લાભ આપવામાં આવે છે. જે અંતર્ગત આ યોજના દ્વારા એક સારા અને જરૂરિયાત ધરાવતા લાભાર્થીને આ યોજના અંતર્ગત આવાસ આપવામાં આવેલ છે. જેઓનું નામ શ્રીમતી ગીતાબેન મશરુભાઈ દેવીપુજક છે. જે છોટાઉદેપુર જિલ્લાના જેતપુર પાવી તાલુકાના ઈટવાડા ગામના રહેવાસી છે. તેઓના પતિશ્રી મશરુભાઈ દેવીપુજક છેલ્લા પાંચ વર્ષથી ગુમ થયેલ છે. તેઓ એક તૂટેલી ઝુંપડીમાં રહેતા હતા. જે કોઈપણ સમયે ધરાશયી થાય તેવી સ્થિતિમાં હતી. કુટુંબમાં બીજો કોઈ કમાવનાર ન હોવાના કારણે શ્રીમતી ગીતાબેન છેલ્લા પાંચ વર્ષથી રોજદારી કામકાજ કરી પોતાનું અને કુટુંબનું જીવન-નિર્વાહ ચલાવી રહ્યા છે. તેઓનું નામ આ યોજનાના SECC-૨૦૧૧ ની યાદીમાં આવતા સરકારશ્રીની આ ફ્લેગશીપ યોજના અંતર્ગત તેમને જેતપુર પાવી ખાતે પ્રધાનમંત્રી આવાસ-કોલોનીમાં એક સુંદર મજાનું આવાસ ફાળવવામાં આવેલ છે. તેઓ પાસે પોતાની માલિકીની જમીન ન હોવાથી તેઓને સરકારશ્રી તરફથી આવાસ-કોલોનીમાં જમીનની ફાળવણી પણ કરવામાં આવેલ છે. જે અંતર્ગત તેઓને પહેલા હપ્તામાં રૂ.૩૦,૦૦૦/- બીજા હપ્તામાં રૂ.૫૦,૦૦૦/- અને છેલ્લા હપ્તા પેટે રૂ.૪૦,૦૦૦/- આપવામાં આવ્યા. વધુમાં શૌચાલયના રૂ.૧૨,૦૦૦/- અને મ-નરેગા યોજના અંતર્ગત ૯૦ દિવસની મજુરી પેટે રૂ.૧૭,૨૮૦/- ચૂકવવામાં આવ્યા. આમ કુલ રૂ. ૧,૪૯,૨૮૦/-ની સહાય આપવામાં આવી. જે આવાસ ફાળવવાના કારણે તેઓની રહેવા માટેની મુશ્કેલીઓ દુર થયેલ છે. તેઓ સરકારશ્રી નું આભાર માનતા જણાવે કે " મારી પુત્રીના લગ્ન નક્કી થવાના હતા. છોકરાવાળાઓ એ આ સુંદર મજાનું આવાસ જોતા તુરંત જ લગ્ન નક્કી કરી લીધા. હવે ટૂંક સમયમાં તેના લગ્ન થવાના છે. સરકારશ્રીના ફાળવવામાં આવેલ આવાસના કારણે મારી બધી જ મુશ્કેલીઓ દુર થયેલ છે અને હવે હું જેતપુર પાવી તાલુકાના નજીકમાં રહી જેતપુર પાવી બજારમાં જઈને સારું એવું કમાઈ લઉં છું. જેથી મારા કુટુંબનું ગુજરાન ખુબજ સારી રીતે ચાલે છે.મારે હવે ઘરની મુશ્કેલી પણ દુર થઇ છે ખુબ ખુબ આભાર.``